52. schôdza NR SR - 11.deň - A. dopoludnia
Dátum: 2026-06-10
Poslanec: Szalay, Tomáš (SaS)
Druh vystúpenia: Vystúpenie v rozprave

Ďakujem pekne za slovo, pán predseda. Pán navrhovateľ, vy viete, že ja som dlhodobo podporovateľom zlepšenia vykazovania výkonov a poskytnutej zdravotnej starostlivosti do elektronického zdravotníctva. Elektronické zdravotníctvo na Slovensku sa buduje, pokiaľ viem, ešte od čias, keď bol pán predseda Petrom zdravotníctva, lebo to bolo v roku 2008, keď bol ten launch, že teda budeme mať o chvíľočku ten e-Health. Potom sa to premenovalo, lebo už ten e-Health prinášal toľko zlej karmy, že sa to zmenilo na eZdravie, ale stále to nie je to, čo by sme chceli, aby to bolo. Naozaj stále to nie je ono. Minuli sme na to obrovské množstvo peňazí a hodnota zatiaľ za tie peniaze je mizivá. Áno, sú aj väčšie projekty, ktoré sa podarí dobrobrať. Aj Microsoftu sa nepodarilo vyrobiť hromadu softvéru, ktorý robil. Akurát teda Microsoft na to zaplatil vlastné peniaze a tuto sa spálili peniaze nielen slovenských daňových poplatníkov, ale aj európskych, keďže tam išlo pomerne veľa zdrojov z eurofondov na projekty, ktoré sa nematerializovali. Dnešným problémom elektronického zdravotníctva nie je tak úplne to, že by nebol server, na ktorý sa dajú zapisovať informácie, že by, povedzme, neboli informácie v počítačoch lekárov, ktoré by sa dali poslať na tie servery NCZI. Problémom ale je, že sa to nevyužíva. Významná časť poskytovateľov zdravotnej starostlivosti nezapisuje do eZdravia, napriek tomu, že je to už minimálne, koľko, osem rokov zákonná povinnosť. Od roku 2018, myslím, že? Čiže už je to osem rokov zákonná povinnosť, aby to, čo naťukal lekár vo svojej ambulancii, sa odnieslo a zapísalo niekam do eZdravia. Napriek tomu sa to nedeje. Trošku sa to začalo zlepšovať po zavedení elektronického receptu, keď poskytovatelia pochopili, že to môže prinášať aj výhody, že to nie je len čistá buzerácia. Ale potom ste vypli ten elektronický recept pre nezmluvných poskytovateľov. Čiže napríklad dnes celá skupina nezmluvných poskytovateľov nemá najmenšiu motiváciu zapisovať do eZdravia. Nemajú z toho žiadnu pridanú hodnotu. Nevedia vyrobiť elektronický recept. Hej? Neviete ich podmieniť ani úhradou zo zdravotného poistenia, lebo nie sú hradení zo zdravotného poistenia. A je to pomerne veľká časť ľadovca, ktorý je pod vodou, ktorý nevidíme, lebo vidíme len to, čo je vykázané, teda tú časť nad vodou, a zdá sa, že tá časť nad vodou je stále menšia, zmenšujúca sa v čase. Nezmluvných poskytovateľov na Slovensku máme, čo sa týka percent, je to dvojciferné percento. V Bratislavskom kraji, keď som robil tú analýzu, už som to párkrát spomínal, ale v tejto téme sa to oplatí spomenúť znovu, viac ako 30 %, čiže tretina poskytovateľov špecializovanej ambulantnej starostlivosti nemá zmluvu so zdravotnými poisťovňami. A keď nemá zmluvu so zdravotnými poisťovňami, nevieme ich donútiť týmto zákonom, lebo nevieme podmieniť úhradu vykazovaním do eZdravia. Nefunguje im eRecept. Takže týchto 30 % poskytovateľov nemá najmenšiu motiváciu niečo ďobať do počítača a posielať do eZdravia. A to je tá časť ľadovca, ktorú nevidíme. Áno, v iných regiónoch je to možno menšie percento, ale stále sa zvyšuje celoslovensky. Najmä pod tlakom relatívne nízkych úhrad zo zdravotného poistenia a po druhé pod tlakom toho, že sa robí pohon na lekárov, ktorí sa snažia vylepšiť si ekonomiku ambulancie vyberaním poplatkov. V okamihu, keď sú nezmluvní, môžu vybrať akékoľvek poplatky. Problém s úhradou zdravotnej starostlivosti, liekov a vyšetrení má potom pacient, ktorý znáša o to väčšie bremeno nákladov na zdravotnú starostlivosť. Dobre. Čiže aj tí, ktorí ale majú tú zmluvu so zdravotnými poisťovňami, ani tí nie vždy vykazujú do registrov, teda do NCZI. A neraz o tom ani nevedia. Mali sme o tom debatu na výbore. Ak si lekár kúpi softvér – ambulantný informačný systém, ktorý prešiel certifikáciou zhody na NCZI, to znamená, je to naozaj softvér, ktorý robí to, čo má robiť, to, čo od neho regulátor chce, aby robil, a spĺňa tie veci, a ďobe do toho tie svoje dekurzy a predpisy a veci, odosiela to do poisťovne a prichádzajú mu z poisťovne peniaze, tak má pocit, že vykazuje do eZdravia. Ale on neraz do toho eZdravia nevykazuje, lebo ten jeho ambulantný informačný systém má vypnuté vykazovanie do eZdravia, lebo niektorí výrobcovia tých softvérov tam umožnili vypnúť vykazovanie do eZdravia. Nechápem, ako je toto vôbec možné, že to dostalo certifikát zhody na NCZI, ale dobre. Sú softvéry, ktoré skrátka viete vypnúť a ten lekár ani nevie, že to je vypnuté, lebo to beží na pozadí. On si myslí, že keď ďobe niečo do počítača a píše tam tie dekurzy a píše tam tie záznamy o tom pacientovi a vedie tú zdravotnú dokumentáciu elektronicky, že to je elektronicky všade. Ale ak je to vzadu vypnuté, tak sa o tom eZdravie nedozvie. A tí lekári to často ani nevedia, ani nevedia, že sa to dá vypnúť. Ani nevedia, že im to možno výrobca defaultne vypol. Keď som toto spomenul na našej diskusii na výbore, tak treba oceniť aktivitu Ministerstva zdravotníctva ako aj NCZI, že v spolupráci so samosprávnymi krajmi teraz pred týždňom a pol prebehli veľké Webexy, nehovorím, že školenia, ale diskusie a informovanie lekárov po celom Slovensku. Mám pocit, že asi možno okolo 1000 ambulantných lekárov dohromady sa zúčastnilo na všetkých týchto online aj živých stretnutiach. Minimálne za Bratislavský kraj som teda pozýval ja tých lekárov na to stretnutie. A určite tam nejaké 200 sa zúčastnili. Mám pocit, že asi možno okolo 1000 ambulantných lekárov dohromady sa zúčastnilo na všetkých týchto online aj živých stretnutiach. Minimálne za bratislavský kraj som teda pozdieľal ja tých lekárov na to stretnutie. A určite tam nejaké 200 sa zúčastnili. Aby sme im vysvetlili, čo ich čaká, lebo od 1. júla, respektíve od 1. augusta nedostanú zaplatené od poisťovne, ak nezapisujú do e-Zdravia. Poskytli výkon, pracovali celý mesiac ako včeličky, ale tým, že to mali na pozadí vypnuté, sa môže stať, že nedostanú ani cent, lebo nebude záznam v e-Zdraví. Podmieňuje sa úhrada zo zdravotného poistenia práve záznamom v e-Zdraví. Ja to považujem za dobrý „nudging“ behaviorálny spôsob, ako donútiť poskytovateľov, aby, aby, aby vykazovali. Je to lepšie, ako pokutovať ich zo strany NCZI, lebo toto navyše NCZI nikdy nerobilo. Vítam to. Čo ma tu ruší, je pozmeňovací návrh, ktorý ste predložili. A odklad účinnosti. Áno, teraz je to, že o mesiac sa odkladá účinnosť. Ja osobne som na výbore pre zdravotníctvo minulý rok, tuším to bolo v septembri alebo v októbri, povedal, že priatelia z NCZI, vzhľadom na to, že vás poznám, neberiem čomukoľvek, čo hovoríte, pretože žiaden termín ste nikdy v živote nedodržali a to už je jedno, či bol ministrom Raši alebo Drucker alebo teraz Šaško. Žiaden termín ste nikdy nedodržali. Takže chcete naozaj účinnosť tohto zákona od 1. januára? Oni povedali: „To je dobrá pripomienka, nechceme.“ Hej? Tak sa to posúvalo. Už sa to nakoniec posunulo na 1. júla a dneska sa to posúva na 1. augusta salámovou metódou. A snáď už nebude žiadne ďalšie rokovanie do toho 1. augusta, takže toto bude musieť byť vytesané do mramoru. A ja vám rovno hovorím, že neverím, že to NCZI zvládne. Lebo odôvodnenie, keď si prečítate odôvodnenie pána poslanca Svobodu, ktorý dával tento pozmeňujúci návrh, je v zásade odôvodnenie, ktoré napísalo NCZI, že prečo to nestíhajú. Nestíhajú to preto, lebo robia životné situácie. Životné situácie je projekt, ktorý je súčasťou projektu Plánu obnovy. Sú na to naviazané peniaze. A kvôli životným situáciám sme tu už masakrovali zákony, tuším o vojnových hroboch naposledy. Keď sme cez vojnové hroby sa snažili posúvať termíny, lebo NCZI nestíha. NCZI nestíha a priori. NCZI nestihne, že nič, ani tie životné situácie nestihne. Ja sa bojím, že buď budeme vracať peniaze, alebo budeme predstierať pred Európskou úniou, že sme to splnili, hoci sme tú domácu úlohu nesplnili. Neverím tomu, že sa to podarí NCZI splniť. Čiže, aby som zhrnul svoje vystúpenie. Vítam, vítam tieto pravidlá, vítam to tak pre Sociálnu poisťovňu, ako pre zdravotníctvo. Je to dobrá vec. Nepáči sa mi ten odklad termínu a svojím hlasovaním vyjadrím svoj nesúhlas s tým, ako je tento projekt manažovaný. Osobne si myslím, že NCZI by malo byť spálené plameňometom do tla a založené nanovo. Vďaka.